Blitsbokke struikel teen EngelandJC Pretorius op die aanval in die Hamilton-toernooi. Foto: Blitsbokke/Twitter Die Blitsbokke het vanoggend ’n voorsprong van 14-0 weggesmyt om uiteindelik met 21-19 teen Engeland in Hamilton te verloor. Omdat daar slegs halfeindstryde by dié toernooi gespeel word, was dit basies ’n kwarteindstryd tussen die twee lande. Die Suid-Afrikaners het eerste bloed geruik toe Stedman Gans ’n briljante lyn gehardloop het om die wedstryde se openingsdrie te druk. Die oud-leerling van Hoërskool Waterkloof is die Blitsbok-kaptein vir die Hamilton-toernooi in Shakes Soyizwapi se plek. Die Blitsbokke hul voet vierkantig op die versnelpedaal gehou en kort daarna het JC Pretorius die Britte na lug laat gryp met ’n goeie foplopie. Maar drie onbeantwoorde Engelse drieë het gesorg dat hulle nie nét hul agterstand uitgewis het nie, maar ook ’n voorsprong van 21-14 opgebou het. ’n Herlewing is wat die Suid-Afrikaners nodig gehad het en Angelo Davids het die nodige vonk met ’n zoep-zap-en-zirtslopie verskaf; hy het letterlik die héle Engelse span geflous om meters veldgebied vir die Blitsbokke te wen. Justin Geduld het gaan druk en skielik was die telling 21-19. Branco du Preez het ongelukkig die doelskop gemis en die Engelse het die wedstryd met twee punte gewen. Suid-Afrika speel môre om 01:13 teen Kenia in hul laaste groepwedstryd.